P6_TA(2005)0362

Παγκόσμια Σύνοδος Κορυφής των Ηνωμένων Εθνών

Ψήφισμα του Ευρωπαϊκού Κοινοβουλίου σχετικά με το αποτέλεσμα της Παγκόσμιας Συνόδου Κορυφής των Ηνωμένων Εθνών ( 14- 16 Σεπτεμβρίου 2005)

Το Ευρωπαϊκό Κοινοβούλιο,

- έχοντας υπόψη το ψήφισμά του για το ρόλο της Ευρωπαϊκής Ένωσης στην επίτευξη των Αναπτυξιακών Στόχων της Χιλιετίας (ΑΣΧ) της 12ης Απριλίου 2005 [1] καθώς και το ψήφισμά του σχετικά με τη μεταρρύθμιση των Ηνωμένων Εθνών [2] της 9ης Ιουνίου 2005 και το ψήφισμα σχετικά με τις σχέσεις ΕΕ-ΟΗΕ της 29ης Ιανουαρίου 2004 [3],

- έχοντας υπόψη τη Διακήρυξη της Χιλιετίας της 8ης Σεπτεμβρίου 2000, στην οποία τίθενται οι Αναπτυξιακοί Στόχοι της Χιλιετίας που τέθηκαν από κοινού από τη διεθνή κοινότητα ως μέσο για την εξάλειψη της παγκόσμιας φτώχειας,

- έχοντας υπόψη την έκθεση "Μεγαλύτερη ελευθερία: προς την ανάπτυξη, την ασφάλεια και τα ανθρώπινα δικαιώματα για όλους" του Γενικού Γραμματέα των Ηνωμένων Εθνών της 21ης Μαρτίου 2005,

- έχοντας υπόψη την έκθεση "Επένδυση στο μέλλον: ένα πρακτικό σχέδιο για την επίτευξη των Αναπτυξιακών Στόχων της Χιλιετίας" του Προγράμματος της Χιλιετίας των Ηνωμένων Εθνών της 17ης Ιανουαρίου 2005,

- έχοντας υπόψη την έκθεση "Ένας ασφαλέστερος κόσμος: η κοινή μας ευθύνη" της Ομάδας Υψηλού Επιπέδου για τις Απειλές, τις Προκλήσεις και τις Αλλαγές, της 1ης Δεκεμβρίου 2004,

- έχοντας υπόψη τις δηλώσεις του Προέδρου της Επιτροπής και του Επιτρόπου εξωτερικών σχέσεων κατά την Σύνοδο Ολομελείας Υψηλού Επιπέδου της Γενικής Συνέλευσης των Ηνωμένων Εθνών,

- έχοντας υπόψη το Έγγραφο Αποτελεσμάτων της Παγκόσμιας Συνόδου Υψηλού Επιπέδου των ΗΕ που εγκρίθηκε στη Νέα Υόρκη στις 16 Σεπτεμβρίου 2005,

- έχοντας υπόψη το άρθρο 103, παράγραφος 4 του Κανονισμού του,

Α. λαμβάνοντας υπόψη ότι οι αρχηγοί κρατών και κυβερνήσεων όλου του κόσμου συγκεντρώθηκαν κατά την Παγκόσμια Σύνοδο των Ηνωμένων Εθνών στη Νέα Υόρκη ( 14- 16 Σεπτεμβρίου 2005) για να αποφασίσουν σχετικά με περαιτέρω μέτρα για τη καταπολέμηση της φτώχειας στον κόσμο, για διασφάλιση της ειρήνης και της παγκόσμιας ασφάλειας, για ενίσχυση των ανθρωπίνων δικαιωμάτων και του κράτους δικαίου και για τη λήψη περαιτέρω συγκεκριμένων μέτρων για τη μεταρρύθμιση του ΟΗΕ,

Β. λαμβάνοντας υπόψη ότι το έγγραφο αποτελεσμάτων αυτής της παγκόσμιας συνόδου υπήρξε αποτέλεσμα μιας επίπονης διαδικασίας διαπραγματεύσεων η οποία πολλές φορές αντιμετώπισε κίνδυνο αποτυχίας,

Γ. υπενθυμίζοντας τη σημασία μιας ενισχυμένης και στενής εταιρικής σχέσης μεταξύ των θεσμικών οργάνων του ΟΗΕ και της ΕΕ με στόχο την επίτευξη καλύτερου συντονισμού μεταξύ εθνικών ή περιφερειακών οντοτήτων καθώς επίσης και διεθνών οργανισμών και δωρητών προκειμένου να εφαρμοσθούν αποτελεσματικά οι παγκόσμιες πολιτικές,

Δ. εκτιμώντας ότι ο ΟΗΕ αποτελεί το καταλληλότερο και το μοναδικό διεθνές θεσμικό όργανο το οποίο έχει τη δυνατότητα να προωθήσει την επίλυση διεθνών προβλημάτων κατά τρόπο νόμιμο και αποτελεσματικό· εκτιμώντας ότι ο ΟΗΕ πρέπει να ανταποκριθεί στις νέες προκλήσεις και ότι, ωστόσο, οι μεταρρυθμίσεις δεν πρέπει να θεωρηθούν αυτοσκοπός αλλά πολύ περισσότερο αναπόδραστη συνέπεια μιας εις βάθος ανάλυσης των διακυβευόμενων πολιτικών, κοινωνικών και οικονομικών παραμέτρων και παραγόντων και της ασφάλειας,

1. επαναβεβαιώνει την προσήλωσή του σε έναν ισχυρό Οργανισμό Ηνωμένων Εθνών, επαναλαμβάνοντας ότι η γνήσια πολυμερής προσέγγιση είναι το καταλληλότερο εργαλείο για την αντιμετώπιση των προκλήσεων, των προβλημάτων και των απειλών που αντιμετωπίζει η διεθνής κοινότητα· ελπίζει ότι η έκβαση της προαναφερθείσας παγκόσμιας Συνόδου θα αποτελέσει σημαντικό ορόσημο προς την επίτευξη των Αναπτυξιακών Στόχων της Χιλιετίας (ΑΣΧ) έως το 2015 και την απαραίτητη μεταρρύθμιση που πρέπει να ολοκληρωθεί επιτυχώς προκειμένου να εξασφαλισθεί ότι ο ΟΗΕ θα συνεχίζει να διαδραματίζει κορυφαίο ρόλο στο διεθνές σύστημα σήμερα· λαμβάνει γνώση των δεσμεύσεων που διατυπώνονται στο Έγγραφο Αποτελεσμάτων και θεωρεί το έγγραφο αυτό ότι αποτελεί τη βάση εργασίας της 60ής Γενικής Συνέλευσης του ΟΗΕ για τις περαιτέρω βελτιώσεις σε διαφόρους επίμαχους τομείς·

2. επικροτεί την απόφαση δημιουργίας Ειρηνευτικής Επιτροπής η οποία βοηθά τις χώρες κατά τη μετάβαση από τον πόλεμο στην ειρήνη, και αναγνωρίζει ότι η αποκατάσταση της ειρήνης απαιτεί εντελώς διαφορετική δέσμη δεξιοτήτων από ό,τι η διατήρηση της ειρήνης· θεωρεί ότι υπάρχει ανάγκη για τη δημιουργία περιφερειακών και διεθνών επιτροπών αποκατάστασης της ειρήνης προκειμένου να αναπτυχθούν οι απαραίτητες δεξιότητες και ικανότητες, με τη βοήθεια οργανισμού στήριξης και μόνιμου ταμείου, ενισχύοντας κατ' αυτόν τον τρόπο την εικόνα του ΟΗΕ στις εμπόλεμες περιοχές καθώς και σε περιοχές μετά τις συγκρούσεις· καλεί την 60ή Γενική Συνέλευση να εφαρμόσει με ταχύτητα τις ρυθμίσεις αυτές· επικροτεί θερμά τη συμπερίληψη της έννοιας της ανθρώπινης ασφάλειας στο επίσημο πλαίσιο του ΟΗΕ·

3. χαιρετίζει την αναγνώριση της ευθύνης της διεθνούς κοινότητας για την προστασία των πληθυσμών από γενοκτονία, εγκλήματα πολέμου, εθνοκάθαρση και εγκλήματα κατά της ανθρωπότητας, καθώς και τη σαφή ευθύνη κάθε επιμέρους κράτους να προστατεύει τους πολίτες του από τα εγκλήματα αυτά, μεταξύ άλλων και μέσω της πρόληψης παρόμοιων εγκλημάτων· υπογραμμίζει περαιτέρω τη σημασία του Διεθνούς Ποινικού Δικαστηρίου ως βασικού φορέα για την δίωξη των δραστών οποιουδήποτε τέτοιου εγκλήματος·

4. συγχαίρει τον Γ.Γ. του ΟΗΕ κ. Kofi Annan, τον Πρόεδρο της 59ης Γενικής Συνέλευσης του ΟΗΕ και την ομάδα του, καθώς επίσης τη Γραμματεία των Ηνωμένων Εθνών για τις εργώδεις προσπάθειες και την πολύτιμη συνεισφορά τους στην επίτευξη συμφωνίας σχετικά με την έγκριση του προαναφερθέντος Εγγράφου Αποτελεσμάτων· καλεί, ειδικότερα, όλα τα κράτη μέλη του ΟΗΕ να σεβαστούν απόλυτα τις δεσμεύσεις τους και να τις μετασχηματίσουν ταχύτατα σε συγκεκριμένη δράση·

5. επιδοκιμάζει τη νέα δέσμευση της Διεθνούς Κοινότητας να επιτύχει τους ΑΣΧ και να προωθήσει τη βιώσιμη ανάπτυξη· υπενθυμίζει ότι η μείωση της ακραίας ένδειας και της παιδικής θνησιμότητας, η εξασφάλιση παιδείας και πρόσβασης στο καθαρό νερό καθώς και η προώθηση της ισότητας μεταξύ των φύλων πρέπει να παραμείνουν στο επίκεντρο της αναπτυξιακής ατζέντας· αποδοκιμάζει την έλλειψη σαφούς χρονοδιαγράμματος που θα δεσμεύει όλες τις ανεπτυγμένες χώρες να επιτύχουν τους ενδιάμεσους και τελικούς ΑΣΧ·

6. εκφράζει τη λύπη του διότι η προαναφερθείσα παγκόσμια Σύνοδος δεν απηύθυνε περαιτέρω έκκληση στις χορηγούς χώρες που δεν έχουν ακόμη δεσμευθεί επισήμως στον στόχο του να διαθέτουν έως το 2015 το 0,7 % του Ακαθάριστου Εθνικού Εισοδήματος (ΑΕΕ) τους στην Άμεση Αναπτυξιακή Βοήθεια· επαινεί την ΕΕ για τον ηγετικό ρόλο που διαδραματίζει στο θέμα και την καλεί να διατηρήσει την πίεση σε όλους τους χορηγούς ώστε να ορίσουν χρονοδιαγράμματα που θα πρέπει να επιτηρούνται·

7. επιδοκιμάζει πλήρως τις ειδικές εκκλήσεις του Γενικού Γραμματέα του ΟΗΕ αφενός για τη θέσπιση σαφούς χρονοδιαγράμματος για τις αναπτυγμένες χώρες προκειμένου να επιτύχουν τον στόχο της διάθεσης του 0,7 % του ΑΕΕ για την παροχή επίσημης αναπτυξιακής βοήθειας, και αφετέρου για την αναγνώριση των ειδικών αναγκών της Αφρικής·

8. επικροτεί τη συμφωνία περί χορήγησης άμεσης βοήθειας σε πρωτοβουλίες άμεσης δράσης (quick wins) για τη στήριξη δράσεων κατά της ελονοσίας και υπέρ της εκπαίδευσης και της υγειονομικής περίθαλψης·

9. χαιρετίζει το κεφάλαιο του εγγράφου αποτελεσμάτων με θέμα την "Αντιμετώπιση των ειδικών αναγκών της Αφρικής" και καλεί την Επιτροπή να αναδείξει την επίτευξη των ΑΣΧ σε κεντρικό ζήτημα της επικείμενης Στρατηγικής της για την Αφρική και κατά την αναθεώρηση της Δήλωσης Αναπτυξιακής Πολιτικής·

10. επισημαίνει ότι όπου τα κράτη μέλη της ΕΕ βρήκαν κοινές θέσεις, μπόρεσαν να επιτύχουν καλύτερα αποτελέσματα στις διαπραγματεύσεις· τονίζει ωστόσο ότι η έκβαση της Συνόδου υπολείπεται των δεδηλωμένων φιλοδοξιών του Ευρωπαϊκού Κοινοβουλίου για μεταρρύθμιση του ΟΗΕ·

11. τονίζει ότι πρέπει να συνεχιστούν οι μεταρρυθμιστικές προσπάθειες, και καλεί το Συμβούλιο και τα κράτη μέλη να πιέσουν για να επιτευχθεί απτή πρόοδος στα πλαίσια της 60ής Γενικής Συνέλευσης μέχρι τη λήξη του επομένου έτους·

12. υποστηρίζει απόλυτα τη σαφή καταδίκη της τρομοκρατίας από την προαναφερθείσα παγκόσμια Σύνοδο· θεωρεί ωστόσο σοβαρή αποτυχία την έλλειψη συμφωνίας για ένα σφαιρικό ορισμό της τρομοκρατίας και καλεί τα κράτη μέλη του ΟΗΕ να διορθώσουν την κατάσταση αυτή χωρίς καθυστέρηση·

13. χαιρετίζει την δέσμευση της Συνόδου υπέρ της ενίσχυσης του ρόλου του Ύπατου Αρμοστή Ανθρωπίνων Δικαιωμάτων και του διπλασιασμού των πόρων της υπηρεσίας του, ώστε να καταστεί δυνατή η καλύτερη παρακολούθηση και υλοποίηση των ψηφισμάτων που εγκρίνονται·

14. εκφράζει ωστόσο τη λύπη του για την ασαφή διατύπωση των όρων αναφοράς και για την απουσία επακριβούς χρονοδιαγράμματος, εντολής, μεθόδων εργασίας και σύνθεσης του Συμβουλίου Ανθρωπίνων Δικαιωμάτων· καλεί την 60ή Γενική Συνέλευση να θεωρήσει το ζήτημα αυτό ζήτημα προτεραιότητας·

15. παροτρύνει τη Γενική Συνέλευση να θεσπίσει σαφή κριτήρια για τη χρήση βίας εκ μέρους του Συμβουλίου Ασφαλείας, σύμφωνα με τις προτάσεις της προαναφερθείσας Έκθεσης της Ομάδας Υψηλού Επιπέδου·

16. πιστεύει ότι τα μέλη του νέου Συμβουλίου Ανθρωπίνων Δικαιωμάτων θα πρέπει να τηρούν τις υψηλότερες δυνατές προδιαγραφές στο θέμα των ανθρωπίνων δικαιωμάτων και ότι η ιδιότητα του μέλους του Συμβουλίου αποτελεί προνόμιο και όχι δικαίωμα· πιστεύει ότι το Συμβούλιο Ανθρωπίνων Δικαιωμάτων πρέπει να βρίσκεται σε διαρκή σύνοδο, για την αποφυγή μεγάλων καθυστερήσεων και πολιτικών ελιγμών εκ μέρους των κρατών κατά των οποίων διατυπώνονται καταγγελίες·

17. εκφράζει τη βαθιά λύπη του για το γεγονός ότι η Σύνοδος δεν κατέληξε σε συμφωνία για μέτρα μη διασποράς των πυρηνικών όπλων και αφοπλισμού και επιμένει ότι πρέπει να ενταθούν αισθητά οι προσπάθειες για να σημειωθεί πρόοδος σε αυτά τα ζητήματα· πιστεύει ότι πρώτα και κύρια πρέπει να εξασφαλισθεί ο πλήρης σεβασμός των υφιστάμενων Συνθηκών, ιδίως της Συνθήκης για τη Μη Διασπορά των Πυρηνικών Όπλων·

18. επιβεβαιώνει την πεποίθησή του ότι η ικανότητα του ΟΗΕ να ανταποκρίνεται με ταχύτητα και αποτελεσματικότητα μετά από ανθρωπιστικές καταστροφές που απαιτούν παγκόσμια ηγεσία, πρέπει να επανεξεταστεί και να βελτιωθεί· χαιρετίζει ωστόσο τη δέσμευση να δημιουργηθεί παγκόσμιο σύστημα έγκαιρης προειδοποίησης για όλους τους φυσικούς κινδύνους·

19. εκφράζει τη λύπη του διότι δεν υπήρξε σαφής δέσμευση ώστε να παραχωρηθεί περισσότερη εξουσία στο Γενικό Γραμματέα του ΟΗΕ υπό την ιδιότητά του ως Γενικού Διευθυντή της Γραμματείας του· καλεί την 60ή Γενική Συνέλευση να επανεξετάσει το ζήτημα αυτό·

20. εκφράζει τη λύπη του για το ότι δεν έχει επιτευχθεί συμφωνία όσον αφορά τη μεταρρύθμιση του Συμβουλίου Ασφαλείας των Ηνωμένων Εθνών, αλλά επιδοκιμάζει το γεγονός ότι η Γενική Συνέλευση θα πρέπει να υποβάλλει έκθεση για το θέμα αυτό στο Συμβούλιο Ασφαλείας έως το τέλος του 2005 με βάση νέες προτάσεις οι οποίες θα πρέπει να λαμβάνουν υπόψη το στόχο να εξασφαλίζεται καλύτερη αντιπροσώπευση, διαφάνεια και αποτελεσματικότητα στο Συμβούλιο Ασφαλείας· επαναλαμβάνει την δέσμευσή του ως προς την προοπτική κοινής ευρωπαϊκής έδρας στο Συμβούλιο Ασφαλείας μόλις συγκεντρωθούν οι πολιτικές, συνταγματικές και νομικές προϋποθέσεις για μια τέτοια έδρα·

21. υποστηρίζει και επιδοκιμάζει τη νέα δέσμευση των Ηνωμένων Εθνών όσον αφορά το Ταμείο για τη Δημοκρατία ως σημαντικό εργαλείο για την προώθηση της δημοκρατίας σε παγκόσμια κλίμακα, και καλεί την Επιτροπή και τα κράτη μέλη να το υποστηρίξουν πλήρως πολιτικώς και οικονομικώς· επιβεβαιώνει την πεποίθησή του ότι τα ίδια τα Ηνωμένα Έθνη πρέπει να αυξήσουν σημαντικά τη δημοκρατία εντός των δομών τους, και ως εκ τούτου υπογραμμίζει την έκκλησή του για έναν πυρήνα δημοκρατιών εντός της Γενικής Συνέλευσης του ΟΗΕ·

22. επαναλαμβάνει την άποψη ότι η ενίσχυση της διπλωματικής εκπροσώπησης της ΕΕ στον ΟΗΕ είναι ύψιστης σπουδαιότητας για τη βελτίωση των αμοιβαίων σχέσεων καθώς και για την επιρροή της ΕΕ σε διεθνές επίπεδο· προτρέπει, συνεπώς, το Συμβούλιο και την Επιτροπή να συνεχίσουν ενεργά τις προσπάθειές τους για τη συγχώνευση των γραφείων σύνδεσης και των αντιπροσωπειών τους στο πλαίσιο κοινής εξωτερικής αντιπροσωπείας της ΕΕ σε κάθε ένα από τα κεντρικά γραφεία του Οργανισμού Ηνωμένων Εθνών στις ακόλουθες πόλεις: Νέα Υόρκη, Γενεύη, Βιέννη και Ναϊρόμπι·

23. χαιρετίζει την έκκληση για ενισχυμένη συνεργασία μεταξύ των Ηνωμένων Εθνών και των εθνικών και περιφερειακών κοινοβουλίων, που αποτελεί αναγνώριση του ειδικού ρόλου των κοινοβουλίων στη διαδικασία ανάπτυξης και εκδημοκρατισμού·

24. επικροτεί την ανανέωση της δέσμευσης της συνόδου της Παγκόσμιας Τράπεζας, του Διεθνούς Νομισματικού Ταμείου και της Αφρικανικής Αναπτυξιακής Τράπεζας που έγινε μετά την προπαρατεθείσα παγκόσμια Σύνοδο Κορυφής σχετικά με την κατά 100 % ακύρωση του χρέους των 18 φτωχότερων, υπερχρεωμένων χωρών·

25. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις και τα κοινοβούλια των κρατών μελών της ΕΕ, στο Γενικό Γραμματέα του ΟΗΕ, στον Πρόεδρο και τα κράτη μέλη του Συμβουλίου Ασφαλείας του ΟΗΕ, στον Πρόεδρο της 60ής Γενικής Συνέλευσης του ΟΗΕ και στον Πρόεδρο του Οικονομικού και Κοινωνικού Συμβουλίου του ΟΗΕ.

[1] Κείμενα που εγκρίθηκαν P6_TA(2005)0115.

[2] Κείμενα που εγκρίθηκαν P6_TA(2005)0237.

[3] EE C 96 E της 21.4.2004, σ. 79.

--------------------------------------------------